'Osovina zla' tri godine kasnije
Irak, Iran i Sjeverna Koreja ostaju u središtu pažnje svjetske javnosti i vjerojatno će još dugo utjecati na zbivanja u međunarodnoj za
U svojem govoru o stanju nacije 2002, predsjednik Bush upozorio je na "osovinu zla" – Irak, Iran i Sjevernu Koreju – koja prijeti svijetu. Otada je prošlo više od tri godine. Što se u međuvremenu dogodilo s tom osovinom? Prije tri godine, predsjednik Bush iznio je oštro upozorenje o tri zemlje koje – kako je rekao – prijete međunarodnoj zajednici oružjem za masovno uništavanje i podržavaju terorizam. U proteklih nekoliko godina u svim navedenim zemljama – Iraku, Iranu i Sjevernoj Koreji – dogodilo se mnogo toga. Irak je napala koalicija predvođena Sjedinjenim Državama, što je dovelo do svrgavanja Sadama Huseina, izbora prijelazne vlade i početka i jačanja krvave pobune. U Iranu, glasači su za novog predsjednika izabrali tvrdolinijaša Mahmuda Ahmadinedžada. Teheran je također pokazao namjeru da nastavi provoditi svoj nuklearni program, bez obzira na protivljenje Sjedinjenih Država i Europske unije. A Sjeverna Koreja trenutno, nakon jednogodišnjeg bojkota, sudjeluje u šestostranim pregovorima o svojem nuklearnom programu. Steven Cook, politički stručnjak iz Vijeća za međunarodne odnose u New Yorku, kaže da, unatoč burnim događajima u Iraku, razvoj demokracije u toj zemlji znatno utječe na cijeli Srednji istok. Međutim, iračkog oružje za masovno uništavanje, koje je Washington navodio kao razlog za invaziju Iraka, ipak nije pronađeno, a to je Washingtonu stvorilo probleme – kaže Cook. Vjeruje se da se pobuna u Iraku sastoji od skupina povezanih s bivšim baathističkim režimom Sadama Huseina i pripadnika međunarodnih terorističkih organizacija poput al-Qaide. Steven Cook iz Vijeća za međunarodne odnose kaže da je stvorilo ozbiljnu novu prijetnju. Predsjednik Bush također je naveo Iran kao dio osovine zla. Nedavno su iranski glasači iznenadili međunarodnu zajednicu izabravši za predsjednika tvrdolinijaškog gradonačelnika Teherana Mahmuda Ahmadinedžada. Abbas Amanat, profesor srednjoistočne povijesti na Sveučilištu Yale, kaže da je iranska islamistička šiitska vlada iz izbora izišla jača nego ranije. Najava Irana da namjerava nastaviti svoj nuklearni program ponovno je potaknula strahovanja o njegovim namjerama. Profesor Amanat kaže da su iranski predsjednički izbori i na tom planu pojačali samouvjerenost Teherana...Što se preostalog člana "osovine zla" tiče, Sjeverna Koreja vratila se pregovorima o svojem nuklearnom programu. James Lilley, bivši američki veleposlanik u Kini i Južnoj Koreji, a danas politički analitičar u Institutu American Enterprise u Washingtonu, kaže da su sjevernokorejski dužnosnici učinili malo da bi sjevernokorejski represivni režim postao nešto umjereniji. Sjevernokorejski čelnik Kim Jong-Il pokušao je provesti ograničene ekonomske reforme, no kako kaže veleposlanik Lilley, te reforme nisu uspjele. On je također skeptičan kada se radi o mogućnosti da će Pjongjang obustaviti svoj nuklearni program. I tri godine nakon govora predsjednika Busha o "osovini zla", Irak, Iran i Sjeverna Koreja ostaju u središtu pažnje svjetske javnosti i vjerojatno će još dugo, kažu stručnjaci, utjecati na zbivanja u međunarodnoj zajednici.